Diari Oficial de la Generalitat Valenciana


Sumari del DOGV 8849, del 03-07-2020 (2020/5157)

RESOLUCIÓ de 29 de juny de 2020, de la Conselleria d'Educació, Cultura i Esport, per la qual s'autoritza el funcionament d'una aula didàctica de cultura clàssica a Sagunt, Saguntina Domus Baebia, durant el curs 2020/2021.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8849

Data del DOGV
:   03-07-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/5157


Data del document
:   29-06-2020

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 29 de juny de 2020, de la Conselleria d'Educació, Cultura i Esport, per la qual s'autoritza el funcionament d'una aula didàctica de cultura clàssica a Sagunt, Saguntina Domus Baebia, durant el curs 2020/2021. [2020/5157]  
En 1997, van confluir dues iniciatives que van situar Sagunt com a referència de la cultura clàssica. D'una banda, el congrés sobre la vigència del teatre clàssic organitzat per professorat (Grup de Recerca Sagunt) de la Universitat de València, la clausura del qual es va efectuar a Sagunt. D'una altra, la celebració d'un festival de teatre grecollatí per a alumnat d'ensenyament secundari, dirigit per professorat d'aquesta etapa educativa que pertany a l'associació Prósopon. Aquesta associació va fer del teatre romà l'escenari en què es va desenvolupar el festival: un programa educatiu en què l'alumnat participant va llegir teatre clàssic, va assistir a representacions dutes a terme pels mateixos alumnes i va visitar la ciutat.  
Des d'aleshores, el festival es convoca anualment. A això se suma l'esforç d'altres institucions que des de fa anys treballen perquè Sagunt siga un marc de referència de la cultura clàssica: l'Ajuntament, Ludere et Discere i el CEFIRE. Finalment, l'any 2000 un grup de professors i professores de llengües clàssiques va iniciar un seminari de tallers de cultura clàssica, integrat en el CEFIRE de Sagunt, al qual s'ha unit professorat de centres de secundària i de centres de primària. Aquest grup, amb motiu de la convocatòria anual del festival de teatre grecollatí, organitza els Ludi Saguntini, tallers en què es manipulen objectes i es juga amb conceptes romans, i s'ofereix a l'alumnat que participa en el festival la possibilitat d'assistir-hi. El curs passat ha estat un any especial a causa de la crisi sanitària causada per la Covid-19. És per això que es van rebre a l'aula al voltant de quatre mil participants, cinc mil alumnes menys que el curs passat. A més, es van haver de suspendre els Ludi Saguntini 2020.  
Els components d'aquest seminari, vist l'interés suscitat i la importància que prenia el projecte educatiu, van decidir constituir-se en l'Associació Ludere et Discere, Tallers de Cultura Clàssica de Sagunt.  
  
L'Administració educativa ha d'impulsar les iniciatives innovadores, les bones pràctiques i les experiències de qualitat contrastades per la comunitat escolar. Aquest és el cas de les activitats de cultura clàssica Ludi Saguntini, que des de fa més de vint anys ha desenvolupat l'Associació Ludere et Discere, formada per professorat de llatí i grec, a Sagunt.  
És necessari donar tota l'estabilitat possible a aquesta iniciativa per a fomentar així l'aprenentatge de la cultura grecollatina. És molt important que els continguts de les matèries clàssiques arriben a l'alumnat, perquè d'aquesta manera valore la cultura que ha heretat. És convenient que la conega i la respecte perquè puga transmetre-la en el futur. Ludere et Discere ha consolidat amb la seua iniciativa i el seu esforç un projecte que és un referent a tota Espanya i Europa. Amb els seus propis mitjans ha investigat, ha creat materials didàctics i ha construït tot l'instrumental necessari per al desenvolupament de tallers educatius per a experimentar i conéixer múltiples facetes de la vida quotidiana, l'economia, la cultura, la societat, l'exèrcit, etc. del món clàssic.  
En la cultura clàssica i en els referents grecoromans trobem les arrels de la nostra societat, la nostra cultura i molts dels nostres costums, així com els primers passos, els fonaments i l'inici de la consolidació d'una nova metodologia per a estudiar, entendre i explicar el món, consistent en la utilització de la raó i la ciència davant les primitives explicacions mitològiques. El logos davant el mite es va constituir, amb el pas dels segles, en una de les aportacions més importants del món occidental a la història de la humanitat. No podem perdre els nostres orígens, per la qual cosa cal dissenyar iniciatives actives per a imbricar en l'educació no universitària, de manera imaginativa, tot el llegat de la cultura clàssica.  
En la legislació valenciana d'educació, el Decret 253/2019, de 29 de novembre, del Consell, de regulació de l'organització i funcionament dels centres públics que imparteixen ensenyaments d'Educació Infantil o d'Educació Primària (DOGV 8689, 02.12.2019) i el Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional (DOGV 8693, 09.12.2019), s'inclou la possibilitat que la conselleria competent en matèria d'educació puga crear i suprimir aules didàctiques a determinades localitats.  
Després dotze cursos d'experimentació en l'aplicació d'aquesta aula i després d'haver-se realitzat el seguiment i les avaluacions corresponents, s'han obtingut les conclusions següents:  
1. L'aula manté un percentatge de resposta del 100 % de les sessions oferides, fins i tot amb una llista d'espera per als tres trimestres.  
  
2. El grau de satisfacció dels assistents, alumnat i professorat se situa en nivells molt alts, i valoren amb la màxima puntuació tant el local preparat per l'Ajuntament de Sagunt com els materials, les explicacions, les activitats dels tallers, la competència científica i didàctica del professorat i la mateixa organització del conjunt de l'aula didàctica de cultura clàssica de Sagunt.  
Per tot això i en virtut de les competències que m'atribueix el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, vista la proposta de la directora general d'Innovació Educativa i Ordenació i de conformitat amb aquesta, resolc:  
  
Primer. Objecte i descripció  
1. Autoritzar el funcionament de l'aula didàctica de cultura clàssica de Sagunt, amb el nom de Saguntina Domus Baebia, durant el curs 2020-2021.  
2. Aquesta aula suposa un projecte educatiu innovador i de qualitat que pretén submergir l'alumnat en el món clàssic. Serà gestionada pel professorat especificat en l'annex I que seguirà les instruccions organitzatives i de funcionament que s'inclouen com a annex II a la present resolució.  
  
Segon. Objectius  
1. Generar una oferta educativa, relacionada amb la cultura clàssica, atractiva i dirigida prioritàriament a centres educatius de la Comunitat Valenciana per a complementar i reforçar les activitats que realitzen en aquest camp de coneixement.  
2. Consolidar l'oferta educativa dels tallers de cultura clàssica, considerada com una bona pràctica educativa, i oferir-la durant tot el curs escolar.  
3. Desenvolupar itineraris historicoartístics a la ciutat de Sagunt per a ampliar el coneixement històric, artístic i patrimonial, i utilitzar el ric patrimoni de Sagunt i la seua oferta museística.  
4. Suscitar en l'alumnat assistent a l'aula didàctica de cultura clàssica de Sagunt la curiositat i l'interés pel món grecoromà mitjançant activitats lúdiques.  
5. Difondre els estudis didàctics de l'Associació Ludere et Discere amb criteris i finalitats pedagògics.  
6. Promoure que les activitats portades a terme en els tallers convertisquen la ciutat de Sagunt en un referent qualitatiu de la didàctica de la cultura clàssica, no sols a Espanya sinó també a Europa.  
7. Participar, en la mesura que siga possible, en projectes europeus que difonguen el respecte i coneixement de la cultura clàssica.  
  
Tercer. Destinataris  
1. Podrà participar en aquesta aula didàctica tot l'alumnat d'ensenyaments no universitaris de centres públics, concertats i privats, prioritàriament, de la Comunitat Valenciana.  
2. L'assignació de visites als centres de fora de la Comunitat Valenciana es realitzarà sempre que tots els centres de la Comunitat que ho hagen sol·licitat hagen sigut atesos, a excepció de les jornades específiques que, amb aquest fi, es puguen organitzar.  
3. L'aula didàctica de cultura clàssica de Sagunt, Saguntina Domus Baebia, participarà activament durant la setmana dels Ludi Saguntini, i serà seu d'alguns dels tallers que s'ofereixen, de manera que durant aquesta setmana i el temps de la preparació i recollida no s'acceptaran reserves.  
Durant la primera setmana del mes de juliol es proposarà la realització d'una escola d'estiu, Acadèmia Saguntina, dirigida a alumnat europeu, en col·laboració amb Euroclàssica, Associació Europea de Professors de Llengües Clàssiques.  
En el marc dels projectes europeus, l'aula didàctica podrà rebre alumnat i professorat estranger en l'horari habitual a fi de promoure la difusió de la cultura clàssica i la innovació didàctica fora d'Espanya.  
  
4. La informació sobre la programació de les activitats, reserves i normes de funcionament, s'enviarà a tots els centres a l'inici de cada curs a través de correu electrònic i de les xarxes socials gestionades per l'aula didàctica, de manera que aquests puguen sol·licitar la participació, confeccionar el programa d'activitats complementàries incorporades a la PGA, aprovar-la en el consell escolar i programar els aspectes didàctics específics seguint les orientacions de l'equip de l'aula didàctica de cultura clàssica de Sagunt i els criteris propis de cada centre.  
  
5. Per a formalitzar la participació, el professorat responsable de la Saguntina Domus Baebia gestionarà les sol·licituds i les inscripcions mitjançant la pàgina oficial de la Domus Baebia que es publica en la web de la Conselleria d'Educació, Cultura i Esport, en la pàgina d'Innovació http://www.ceice.gva.es/va/web/innovacion-educacion/aula-didactica-de-cultura-clasica-de-sagunto de la Direcció General d'Innovació Educativa i Ordenació i en la de culturaclasica.net.  
  
Quart. Recursos humans i materials  
1. L'aula de cultura clàssica comptarà per al seu desenvolupament amb els recursos humans i materials necessaris per al seu funcionament i manteniment.  
2. El professorat assignat a l'aula durant el curs 2020-2021, són funcionaris i funcionàries docents que pertanyen a l'Associació Ludere et Discere, Tallers de Cultura Clàssica de Sagunt, i s'especifiquen en l'annex I.  
3. Es destinen, en comissió de serveis, dos docents amb dedicació exclusiva a l'aula, els quals hauran de garantir el funcionament de la programació, descrita en l'annex II, de l'aula didàctica de cultura clàssica de Sagunt, Saguntina Domus Baebia i s'encarregaran de realitzar anualment la campanya, mitjançant el correu electrònic i les xarxes socials gestionades per l'aula didàctica, d'oferta a tots els centres.  
  
4. Al professorat assignat a l'aula la direcció general competent en matèria d'innovació educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, els podrà reconéixer fins a un màxim de 60 hores de formació, la certificació de les quals l'expedirà el Servei de Planificació i Gestió de la Formació Permanent del Professorat al final de l'any acadèmic 2020-2021.  
  
  
Cinqué. Coordinació  
L'òrgan de direcció i coordinació didàctica estarà format pel professorat adscrit a l'aula, el coordinador o la coordinadora de tallers de cultura clàssica, l'assessor o assessora de cultura clàssica de la xarxa de CEFIRE, un inspector o una inspectora de la zona de Sagunt i l'alcalde de l'Ajuntament de Sagunt, o la persona en qui delegue, amb la coordinació del cap o de la cap del Servei d'Innovació i Qualitat de la Direcció General d'Innovació Educativa i Ordenació, o la persona en qui delegue.  
  
Sisé. Organització  
1. El grup didàctic Ludere et Discere, Tallers de Cultura Clàssica, que està format per professorat de cultura clàssica i gaudeix de formació pròpia en cultura clàssica i d'una rica experiència en el desenvolupament de tallers, actuarà com a grup assessor de l'aula i realitzarà tasques de suport i millora de l'aula didàctica de cultura clàssica de Sagunt. Els membres d'aquesta associació aportaran, mitjançant la coordinació del professorat destinat a l'aula, la seua experiència, els seus coneixements i els materials didàctics elaborats.  
2. Quant a l'experiència i als coneixements, aportaran la confecció dels programes anuals, les orientacions al professorat dels centres sol·licitants perquè la visita es prepare i s'aprofite al màxim, el protocol d'acollida, l'exposició introductòria, la realització dels tallers proposats anualment, l'anàlisi i valoració dels cursos, així com la proposta per als cursos següents, plantejant la modificació dels tallers desenvolupats i/o l'ampliació del seu nombre. Tal com s'estableix en el punt quart, els docents responsables del desenvolupament de l'aula seran membres dels tallers de cultura clàssica. Per a realitzar la seua labor, aquests podran rebre el suport d'altres membres de la seua associació i també el d'estudiants universitaris, que podran realitzar pràctiques didàctiques, i el de monitors de l'Ajuntament de Sagunt.  
  
3. Respecte als materials didàctics elaborats per l'associació, aquesta permetrà que siguen utilitzats en l'aula didàctica de cultura clàssica de Sagunt, Saguntina Domus Baebia, i cedeix el dret de reproducció, amb la finalitat de substituir els deteriorats i els que, pel seu caràcter fungible, siguen usats per l'alumnat en les diferents sessions. En tot cas, es reconeixen i respecten els drets d'autoria i propietat de l'associació sobre el conjunt dels materials elaborats, i els autors podran disposar d'aquests tant per al desenvolupament de les sessions de la Saguntina Domus Baebia com per als fins que consideren.  
  
  
Seté. Col·laboracions  
Per al desenvolupament del funcionament d'aquesta aula didàctica es podran subscriure acords de col·laboració amb la corporació local de Sagunt i altres entitats, a fi de garantir els recursos necessaris per a consolidar l'aula didàctica de cultura clàssica de Sagunt, així com l'èxit dels objectius d'aquesta.  
  
Huité. Avaluació  
Al final del curs escolar 2020-2021, la Direcció General d'Innovació Educativa i Ordenació avaluarà el funcionament de l'aula autoritzada en aquesta resolució i desenvolupada pel professorat determinat.  
  
  
Nové. Producció d'efectes  
La present resolució produirà efectes l'endemà de la publicació en el Diari Oficial de la Generalitat Valenciana.  
De conformitat amb el que estableixen els articles 123, 115 i 119 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar, potestativament, un recurs de reposició o directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant del conseller d'Educació, Cultura i Esport en el termini d'un mes comptador des de l'endemà de la publicació.  
b) El recurs contenciós administratiu ha de formalitzar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
  
València, 29 de juny de 2020.- El conseller d'Educació, Cultura i Esport: Vicent Marzà i Ibáñez.  
  
  
ANNEX I  
Recursos humans assignats a l'aula didàctica de cultura clàssica de Sagunt, Saguntina Domus Baebia  
  
- Personal destinat amb dedicació exclusiva, en comissió de serveis, a l'aula didàctica de cultura clàssica de Sagunt.  
  
Nom i cognoms DNI  
Rosario Marco Gascó \*\*\*3411\*\*  
M. Desamparados Moreno \*\*\*9176\*\*  
  
  
ANNEX II  
Instruccions organitzatives i de funcionament de l'aula   
de cultura clàssica, Saguntina Domus Baebia a Sagunt   
durant el curs 2020-2021  
  
1. Denominació  
La denominació de l'aula és Saguntina Domus Baebia. Aula didàctica de cultura clàssica de Sagunt.  
  
2. Justificació  
Per a vincular el projecte amb la història de Sagunt, s'ha triat el nom d'una de les famílies més destacades de la ciutat, els Baebis. Les seues vides ens permetran recrear fragments de la societat, de la família, de la política, de la religió, etc. a la ciutat de Sagunt durant l'època romana.  
  
  
3. Objectius  
a) Objectius generals:  
1. Tractar com a patrimoni clàssic les restes immaterials de la cultura antiga, especialment la romana.  
2. Vivenciar, per mitjà de l'ús i la manipulació, la quotidianitat de la cultura romana: cuina, epigrafia, mosaics, mitologia, jocs, vestimenta, cosmètica, militaria, etc.  
3. Complementar l'oferta museística i itinerària que es basa en l'audició i l'observació d'objectes i restes materials.  
4. Facilitar i ampliar l'activitat del seminari Tallers de cultura clàssica en la mesura que el material elaborat puga ser emmagatzemat en condicions i els seus estudis didàctics siguen atesos amb finalitats i criteris pedagògics.  
b) Objectius específics:  
1. Comprovar que la vida actual està embeguda de la cultura clàssica.  
2. Ampliar la concepció que sovint es té sobre el patrimoni, que arriba, més enllà de les restes materials, als aliments i als procediments d'elaboració, al joc, a la comunicació, etc.  
3. Assimilar que les persones som les transmissores del patrimoni clàssic.  
4. Complementar i/o reforçar l'activitat exercida en els centres escolars.  
5. Elaborar objectes, imatges i materials que puguen emportar-se a casa i als centres.  
6. Participar activament en projectes europeus que promoguen el coneixement de la cultura clàssica.  
7. Elaborar una nova pàgina web i actualitzar el blog.  
8. Crear materials didàctics en línia, les XII Tabellae Grattiae Maximillae i una gravació de presentació de la gens Baebia saguntina per a publicar a la pàgina web de l'aula didàctica. La digitalització de materials didàctics servirà per a ampliar els ja existents en les activitats prèvies i d'avaluació, a més de proporcionar al professorat unes eines TIC per a utilitzar en les seues assignatures.  
  
4. Continguts  
L'oferta educativa de l'Aula Didàctica de Cultura Clàssica de Sagunt Saguntina Domus Baebia es basa en el desenvolupament de tallers en què es realitzen activitats relacionades amb la cultura clàssica, complementada per la realització d'un itinerari historicoartístic per Sagunt.  
  
5. Recursos per al desenvolupament del projecte en l'aula  
a) Instal·lacions:  
Carrer del Castell, 24, de l'Ajuntament de Sagunt.  
Lloc privilegiat per a aquest projecte per la seua proximitat al museu de Sagunt, al teatre romà, al castell i a la trama urbana dels barris més antics de la ciutat.  
b) Recursos humans  
El professorat assignat a l'aula i especificat en l'annex I d'aquesta resolució ha de realitzar les funcions següents:  
1. Fer anualment la campanya d'oferta a tots els centres, mitjanant el correu electrònic.  
2. Portar el registre de les sol·licituds, la datació de les visites i la comunicació amb els centres.  
3. Gestionar la comptabilitat, els costos del material, etc.  
4. Controlar les existències, necessitats i compres del material.  
5. Col·laborar amb el seminari Tallers de cultura clàssica en l'estudi i la concreció de propostes.  
6. Seguir el procés d'impressió del material de propaganda i d'ús dels Tallers de cultura clàssica.  
7. Atendre les instal·lacions en coordinació amb l'Ajuntament.  
8. Preparar les visites diàries amb tot el que suposa de disposició d'espai i materials.  
9. Atendre les visites diàries.  
10. Arreplegar i disposar l'espai i el material per a la següent visita del dia.  
11. Realitzar les memòries anuals.  
12. Concretar les propostes per al nou curs escolar.  
13. Tutoritzar l'alumnat d'ADEIT de pràctiques.  
14. Preparar el material per a la setmana dels Ludi Saguntini.  
15. Elaborar i redactar el material per als Spatia dels Ludi Saguntini.  
  
16. Col·laborar en el Certamen Hermes.  
17. Manteniment de la pàgina web i de les xarxes socials.  
18. Preparar material en línia.  
19. Posar en marxa tot el protocol d'higiene i seguretat davant els problemes sanitaris de la Covid-19  
  
6. Usuaris i protocol d'assistència a l'aula  
Atenent les característiques d'aquest projecte educatiu, els seus destinataris són l'alumnat d'educació primària, d'ESO i de batxillerat, de cicles formatius, principalment, i els participants d'altres entitats de manera sempre complementària.  
Atenent la demanda i sempre que siga possible, es podrà adaptar l'activitat a l'alumnat d'altres etapes educatives.  
La visita a l'aula didàctica de cultura clàssica de Sagunt és una activitat educativa que requereix la participació activa del professorat dels centres que sol·liciten realitzar-la, no sols durant el seu desenvolupament a Sagunt, sinó també prèviament per a preparar-la i posteriorment per a extraure conclusions del que s'ha fet. Per a facilitar aquesta tasca, l'equip responsable de l'aula proporcionarà guies didàctiques i materials de suport. Durant el desenvolupament de les activitats programades en l'aula, en els tallers i en els itineraris historicoartístics, el professorat dels centres assistents acompanyarà els seus grups. Si el grup responsable de l'aula ho considerara necessari, podrà sol·licitar a cada centre una programació en què es concreten els detalls del treball per realitzar en el mateix centre per a rendibilitzar al màxim l'activitat.  
  
Per a la presentació de la sol·licitud podrà utilitzar-se la pàgina oficial de la Domus Baebia que es publica en la web de la Conselleria d'Educació, Cultura i Esport, en la pàgina d'Innovació http://www.ceice.gva.es/va/web/innovacion-educacion/aula-didactica-de-cultura-clasica-de-sagunto de la Direcció General d'Innovació Educativa i Ordenació i en la de culturaclasica.net. El número de telèfon és el 052 827 104.  
  
7. Funcionament de l'aula  
El procediment general serà el següent:  
1. A l'inici del curs escolar, tots els centres de la Comunitat Valenciana de primària, secundària i batxillerat rebran un correu electrònic en què es posarà a la seua disposició l'aula didàctica de cultura clàssica de Sagunt, Saguntina Domus Baebia.  
2. Els centres, a través de la pàgina web, hauran de sol·licitar el dia, l'hora, la llengua i el taller al qual desitgen assistir. Una vegada concretat, el professorat de l'aula didàctica de cultura clàssica de Sagunt consignarà la visita en l'agenda i facilitarà en la seua pàgina el material perquè el professorat del centre la prepare amb antelació.  
3. Una setmana abans de la visita, com a màxim, els centres han d'ingressar el cost dels materials i ho han de comunicar als responsables de l'aula per correu electrònic.  
4. L'alumnat, amb el professorat responsable, es presentarà en les instal·lacions de la Saguntina Domus Baebia el dia i l'hora acordats.  
5. L'alumnat estarà sota el control del professorat responsable de l'aula i del professorat del mateix centre que els acompanya.  
6. Una vegada conclosa l'activitat, es farà una valoració del treball realitzat per mitjà d'una enquesta via correu electrònic.  
  
8. Programa dels tallers didàctics  
8.1. Es confeccionarà un programa de tallers, de dimarts a divendres, que incorporarà itineraris didàctics per Sagunt, segons l'horari orientatiu següent:  
Grup A / Grup B  
9.30 € 10.00 Recepció del grup  
10.00 € 12.00 Tallers/itinerari  
12.00 € 12.30 Descans  
12.30 € 14.30 Tallers/itinerari  
Dilluns no es donaran cites als centres per estar els recintes arqueològics tancats, i el treball del personal serà intern per a preparar i reposar materials, i organitzar i planificar les visites i les activitats.  
  
8.2. Els tallers per desenvolupar en la Saguntina Domus Baebia seran programats pel professorat responsable, entre els creats per l'Associació Ludere et Discere. Per al curs 2020-2021 estan previstos els següents tallers:  
«Ludi mythologici». Taller de mitologia.  
«Tessellae». Taller de mosaic romà.  
«De re coquinaria». Taller de cuina romana antiga.  
«Fibulae». Taller d'indumentària romana i grega.  
«Incipit Titivillus». Taller d'escriptura en l'antiguitat.  
«Ludi romani». Taller de jocs romans.  
«Urbs». Fundació d'una ciutat romana.  
«Tempore capto». Taller sobre les formes de mesurar, entendre el temps, rellotges i calendaris.  
«Aetates hominis». Taller sobre les etapes de la vida, de la infància a la maduresa.  
«Arcana antiqua». Taller de màgia i endevinació.  
«Balnea et unguenta». Taller d'higiene i estètica en l'antiguitat.  
«Itinera saguntina». Taller sobre els vestigis romans a Sagunt.  
«Militaria». Taller de la vida del legionari.  
«Nuptiae romanae». Taller d'una boda romana.  
«Un dia amb els Baebis saguntins». Taller sobre una jornada romana.  
«». Taller sobre ceràmica grega.  
«Cursus honorum». Taller sobre la carrera política.  
«Ludus gladiatoria», un recorregut pel món dels gladiadors.  
«Ornamenta», en què s'aprofundirà en el món de la joieria.  
«Lucernae Romanae». Taller sobre la forma d'il·luminació en l'antiguitat.  
«Ludi circenses». Taller sobre el circ romà.